ไทยพาณิชย์ประกาศปรับดอกเบี้ยมีผล14ม.ค.
ไทยพาณิชย์ปรับขึ้นอัตราดอกเบี้ย พร้อมจัดแคมเปญบัญชีเงินฝากประจำ &#8220;ได้กับได้&#8221; ต้อนรับปีกระต่าย มีผลตั้งแต่วันที่ 14 มกราคม 2554
13 ม.ค. 2554

ไทยพาณิชย์ปรับขึ้นอัตราดอกเบี้ย พร้อมจัดแคมเปญบัญชีเงินฝากประจำ “ได้กับได้” ต้อนรับปีกระต่าย มีผลตั้งแต่วันที่ 14 มกราคม 2554
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า การขึ้นอัตราดอกเบี้ยในครั้งนี้เพื่อตอบรับนโยบายทางการเงินของทางการ โดยธนาคารได้พิจารณาปรับอัตราดอกเบี้ยทั้งเงินฝากและเงินให้สินเชื่อ โดยเป็นการปรับขึ้นทุกประเภท ทั้งเงินฝากออมทรัพย์ เงินฝากประจำและตั๋วแลกเงิน โดยปรับเพิ่มขึ้น 0.12%-0.35% ต่อปี ตามวงเงินและระยะเวลาการฝาก สำหรับอัตราดอกเบี้ยเงินให้สินเชื่อได้มีการปรับขึ้นเช่นกันโดยเป็นการปรับขึ้น 0.225%-0.350% ต่อปี ตามประเภทของอัตราดอกเบี้ยเงินให้สินเชื่อ ทั้งนี้ มีผลตั้งแต่วันที่ 14 มกราคม 2554 นี้
ทั้งนี้เพื่อเป็นของขวัญแก่ลูกค้าต้อนรับปีกระต่าย ธนาคารได้จัดแคมเปญบัญชีเงินฝากประจำ “ได้กับได้” โดยมอบอัตราดอกเบี้ยสูงขึ้นทุก 5 เดือน พร้อมรับสิทธิ์พิเศษถอนเงินช่วงใด ได้รับอัตราดอกเบี้ยช่วงนั้น โดยอัตราดอกเบี้ยสูงสุดอยู่ที่ 4.25% ต่อปี 
จากการปรับอัตราดอกเบี้ยดังกล่าว ส่งผลให้ดอกเบี้ยออมทรัพย์ของบุคคลธรรมดา และ นิติบุคคล เป็น 0.62% ต่อปี และ 0.50% ต่อปี ตามลำดับ อัตราดอกเบี้ยเงินฝากประจำ 3 เดือน เป็น 1.15%-1.40% ต่อปี เงินฝากประจำ 6 เดือนเป็น 1.50%-1.625% ต่อปี เงินฝากประจำ 12 เดือน ป็น 1.60%-1.75% ต่อปี และเงินฝากประจำระยะยาว 24 เดือนปรับเป็น 2.40%-2.70%ต่อปี และ 36 เดือน ปรับเป็น 3.00% ต่อปี สำหรับอัตราดอกเบี้ยเงินกู้ MLR ปรับเป็น 6.375% ต่อปี อัตราดอกเบี้ย MOR เป็น 6.625% ต่อปี และอัตราดอกเบี้ย MRR เป็น 7.000% ต่อปีตามลำดับ